送陳茂卿赴興國教授
作者：陸文圭
朝代：宋

paragraphs: 彭城陳師道，三州一學官。
高文曾蘇敬，偉節章趙歎。
百世有斯人，嫡孫承後山。
君材中梓漆，壤錯榛與菅。
藻芹味苦淡，輒當粱肉餐。
莫終三釜養，竟墮一氈寒。
榮枯數前定，出處身兩難。
腐鼠或青冥，枳棘棲孔鸞。
升高足易蹶，恬處寢亦安。
逆君散花洲，西上捲雪灘。
臯比第一義，子佩正聚觀。
士方從北學，音已變南冠。
俎豆器疑朴，詩書味轉酸。
何人力不變，此道獨追還。
金溪有陸叟，昔仕乾淳間。